สรุปภาวะตลาดต่างประเทศ ประจำวันที่ 16 ต.ค. 2563
สรุปภาวะตลาดต่างประเทศ ประจำวันที่ 16 ต.ค. 2563
19 ต.ค. 2563

ดัชนีดาวโจนส์ปิดบวกเมื่อวันศุกร์ (16 ต.ค.) เนื่องจากนักลงทุนขานรับการเปิดเผยข้อมูลยอดค้าปลีกเดือนก.ย.ของสหรัฐที่ดีเกินคาด  และดัชนีความเชื่อมั่นผู้บริโภคสหรัฐพุ่งขึ้นในเดือนต.ค. ซึ่งได้ช่วยคลายความวิตกของนักลงทุนเกี่ยวกับการฟื้นตัวทางเศรษฐกิจที่เป็นไปอย่างเชื่องช้า
ดัชนีเฉลี่ยอุตสาหกรรมดาวโจนส์ปิดที่ 28,606.31 จุด เพิ่มขึ้น 112.11 จุด หรือ +0.39%, ดัชนี S&amp;P500 ปิดที่ 3,483.81 จุด เพิ่มขึ้น 0.47 จุด หรือ +0.01% และดัชนี Nasdaq ปิดที่ 11,671.56 จุด ลดลง 42.31 จุด หรือ -0.36%
 
ตลาดหุ้นยุโรปปิดบวกเมื่อวันศุกร์ (16 ต.ค.) โดยได้แรงหนุนจากความหวังที่ว่าสหรัฐจะมีวัคซีนต้านไวรัสโควิด-19 ก่อนสิ้นปีนี้ ขณะที่การเปิดเผยผลประกอบการไตรมาส 3/2563 ที่สดใส ได้ช่วยหนุนบรรยากาศการซื้อขายในตลาดด้วย
ดัชนี Stoxx Europe 600 ปรับตัวขึ้น 1.26% ปิดที่ 367.48 จุด
ดัชนี DAX ตลาดหุ้นเยอรมนีปิดที่ 12,908.99 จุด เพิ่มขึ้น 205.24 จุด หรือ +1.62%, ดัชนี CAC 40 ตลาดหุ้นฝรั่งเศสปิดที่ 4,935.86 จุด เพิ่มขึ้น 98.44 จุด หรือ +2.03% และดัชนี FTSE 100 ตลาดหุ้นลอนดอนปิดที่ 5,919.58 จุด เพิ่มขึ้น 87.06 จุด หรือ +1.49%
 
ตลาดหุ้นลอนดอนปิดปรับตัวขึ้นเมื่อวันศุกร์ (16 ต.ค.) โดยได้แรงหนุนจากความหวังเกี่ยวกับการอนุมัติใช้วัคซีนต้านไวรัสโควิด-19 ในสหรัฐ และแนวโน้มที่อังกฤษและสหภาพยุโรป (EU) จะยังคงสามารถทำข้อตกลงการค้าระหว่างกันได้
ดัชนี FTSE 100 ตลาดหุ้นลอนดอนปิดที่ 5,919.58 จุด เพิ่มขึ้น 87.06 จุด หรือ +1.49%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อวันศุกร์ (16 ต.ค.) เนื่องจากนักลงทุนมีความวิตกกังวลว่า การแพร่ระบาดครั้งใหม่ของโรคโควิด-19 ในหลายประเทศแถบยุโรปซึ่งทำให้ต้องประกาศมาตรการล็อกดาวน์อีกรอบนั้น จะส่งผลกระทบต่อกิจกรรมทางเศรษฐกิจและความต้องการใช้น้ำมัน
สัญญาน้ำมันดิบ WTI ส่งมอบเดือนพ.ย. ลดลง 8 เซนต์ หรือ 0.2% ปิดที่ 40.88 ดอลลาร์/บาร์เรล แต่ในรอบสัปดาห์นี้ เพิ่มขึ้น 0.7%
สัญญาน้ำมันดิบเบรนท์ (BRENT) ส่งมอบเดือนธ.ค. ลดลง 23 เซนต์ หรือ 0.5% ปิดที่ 42.93 ดอลลาร์/บาร์เรล แต่ในรอบสัปดาห์นี้ เพิ่มขึ้น 0.2%
 
สัญญาทองคำตลาดนิวยอร์กปิดลดลงเมื่อวันศุกร์ (16 ต.ค.) โดยถูกกดดันจากการเปิดเผยข้อมูลเศรษฐกิจที่แข็งแกร่งของสหรัฐ ซึ่งลดความน่าสนใจของทองในฐานะที่เป็นสินทรัพย์ปลอดภัย
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 2.5 ดอลลาร์ หรือ 0.13% ปิดที่ 1,906.4 ดอลลาร์/ออนซ์ และในรอบสัปดาห์นี้ สัญญาทองคำปรับตัวลง 1%
สัญญาโลหะเงินส่งมอบเดือนธ.ค. เพิ่มขึ้น 18.1 เซนต์ หรือ 0.75% ปิดที่ 24.405 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 8 ดอลลาร์ หรือ 0.93% ปิดที่ 869.3 ดอลลาร์/ออนซ์
สัญญาพัลลาเดียมส่งมอบเดือนธ.ค. ลดลง 24.80 ดอลลาร์ หรือ 1.1% ปิดที่ 2,342.30 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (16 ต.ค.) เนื่องจากนักลงทุนปรับตัวรับการเปิดเผยข้อมูลเศรษฐกิจของสหรัฐที่ดีเกินคาด ซึ่งลดความน่าสนใจในการเข้าซื้อดอลลาร์ในฐานะที่เป็นสกุลเงินปลอดภัย
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.19% แตะที่ระดับ 93.6809
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 105.39 เยน จากระดับ 105.46 เยน, อ่อนค่าเมื่อเทียบกับฟรังก์สวิส ที่ระดับ 0.9150 ฟรังก์ จากระดับ 0.9151 ฟรังก์ และอ่อนค่าเมื่อเทียบกับดอลลาร์แคนาดา ที่ระดับ 1.3180 ดอลลาร์แคนาดา จากระดับ 1.3226 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1717 ดอลลาร์ จากระดับ 1.1696 ดอลลาร์ และเงินปอนด์แข็งค่าขึ้นแตะที่ระดับ 1.2931 ดอลลาร์ จากระดับ 1.2900 ดอลลาร์ ขณะที่ดอลลาร์ออสเตรเลียอ่อนค่าลงสู่ระดับ 0.7086 ดอลลาร์สหรัฐ จากระดับ 0.7091 ดอลลาร์สหรัฐ